title: Decizia 2014/119/PESC a Consiliului din 5 martie 2014 privind măsuri restrictive împotriva anumitor persoane, entități și organisme având în vedere situația din Ucraina

text:
                  6.3.2014

                  RO

                  Jurnalul Oficial al Uniunii Europene

                  L 66/26

         DECIZIA 2014/119/PESC A CONSILIULUI
         din 5 martie 2014
         privind măsuri restrictive împotriva anumitor persoane, entități și organisme având în vedere situația din Ucraina
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         întrucât:

                     (1)

                     La 20 februarie 2014, Consiliul a condamnat în termenii cei mai fermi orice recurgere la violență în Ucraina. Consiliul a cerut încetarea imediată a violenței și respectarea deplină a drepturilor omului și a libertăților fundamentale. Consiliul a făcut apel la guvernul ucrainean să dea dovadă de reținere maximă și la liderii opoziției să se distanțeze de cei care recurg la acțiuni radicale, inclusiv la violență.

                     (2)

                     La 3 martie 2014, Consiliul a convenit să concentreze măsurile restrictive asupra înghețării și recuperării activelor persoanelor identificate ca fiind responsbile pentru deturnarea de fonduri ale statului ucrainean și persoanele responsabile pentru încălcări ale drepturilor omului, în vederea consolidării și sprijinirii statului de drept și respectării drepturilor omului în Ucraina.

                     (3)

                     Sunt necesare acțiuni suplimentare din partea Uniunii pentru punerea în aplicare a anumitor măsuri,

               ADOPTĂ PREZENTA DECIZIE:

            Articolul 1

               (1)   Se îngheață toate fondurile și resursele economice care aparțin, se află în proprietatea ori posesia sau sunt controlate de către persoane care au fost identificate ca fiind responsabile pentru deturnarea de fonduri ale statului ucrainean și de către persoane responsabile pentru încălcarea drepturilor omului în Ucraina, precum și de către persoane fizice sau juridice, entități sau organisme asociate acestora, astfel cum sunt enumerate în anexă.

               (2)   Niciun fond sau resursă economică nu se pune, în mod direct sau indirect, la dispoziția sau în beneficiul persoanelor fizice sau juridice, entităților sau organismelor enumerate în anexă.

               (3)   Autoritatea competentă a unui stat membru poate autoriza deblocarea anumitor fonduri sau resurse economice înghețate sau punerea la dispoziție a anumitor fonduri sau resurse economice, în anumite condiții pe care le consideră corespunzătoare, după ce a stabilit că fondurile sau resursele economice în cauză sunt:

                           (a)

                           necesare pentru a satisface nevoile de bază ale persoanelor fizice enumerate în anexă și ale membrilor de familie aflați în întreținerea acestora, incluzând cheltuielile pentru alimente, chirie sau ipotecă, pentru medicamente și tratamente medicale, impozitele, primele de asigurare și plata facturilor la utilități;

                           (b)

                           destinate exclusiv plății unor onorarii rezonabile și rambursării cheltuielilor suportate în legătură cu furnizarea unor servicii juridice;

                           (c)

                           destinate exclusiv plății unor comisioane sau taxe aferente serviciilor de păstrare sau gestionare curentă a unor fonduri sau resurse economice înghețate; sau

                           (d)

                           necesare pentru cheltuieli extraordinare, cu condiția ca autoritatea competentă să fi notificat autorităților competente ale celorlalte state membre și Comisiei motivele pe baza cărora consideră că ar trebui acordată o autorizație specifică, cu cel puțin două săptămâni înainte de acordarea autorizației.

                     Statul membru în cauză informează celelalte state membre și Comisia cu privire la orice autorizație pe care o acordă în temeiul prezentului alineat.

               (4)   Prin derogare de la alineatul (1), autoritățile competente ale unui stat membru pot autoriza deblocarea anumitor fonduri și resurse economice înghețate, dacă sunt îndeplinite următoarele condiții:

                           (a)

                           fondurile sau resursele economice fac obiectul unei hotărâri arbitrale pronunțate anterior datei la care persoana fizică sau juridică, entitatea sau organismul menționat la alineatul (1) a fost înscrisă pe lista din anexă, sau al unei hotărâri judecătorești sau administrative pronunțate în Uniune, sau al unei hotărâri judecătorești executorie în statul membru vizat, anterior sau ulterior datei respective;

                           (b)

                           fondurile sau resursele economice vor fi utilizate exclusiv pentru a satisface creanțele garantate printr-o astfel de hotărâre sau a căror valabilitate este recunoscută printr-o astfel de hotărâre, în limitele stabilite de actele cu putere de lege și actele administrative aplicabile care reglementează drepturile persoanelor care au astfel de creanțe;

                           (c)

                           hotărârea nu este în beneficiul niciunei persoane fizice sau juridice, entități sau organism menționate în anexă; și

                           (d)

                           recunoașterea hotărârii nu contravine politicii publice a statului membru în cauză.

                     Statul membru în cauză informează celelalte state membre și Comisia cu privire la orice autorizație acordată în temeiul prezentului alineat.

               (5)   Alineatul (1) nu împiedică o persoană fizică sau juridică, o entitate sau un organism enumerat în listă să efectueze plăți datorate în temeiul unui contract încheiat anterior datei la care persoana, entitatea sau organismul a fost înscris pe listă, cu condiția ca statul membru în cauză să fi stabilit că beneficiarul plății respective nu este, în mod direct sau indirect, o persoană, o entitate sau un organism menționat la alineatul (1).

               (6)   Alineatul (2) nu se aplică creditării conturilor înghețate reprezentând:

                           (a)

                           dobânzi sau alte venituri generate de conturile respective;

                           (b)

                           plăți cuvenite în temeiul unor contracte, acorduri sau obligații care au fost încheiate sau au survenit anterior datei la care aceste conturi au făcut obiectul măsurilor prevăzute la alineatele (1) și (2); sau

                           (c)

                           plăți datorate în temeiul unei hotărâri judecătorești, administrative sau arbitrale pronunțate în Uniune sau executorii în statul membru vizat,

                     cu condiția ca orice astfel de dobânzi, alte venituri și plăți să rămână sub incidența măsurilor prevăzute în alineatul (1).

            Articolul 2

               (1)   Consiliul, hotărând la propunerea unui stat membru sau a Înaltului Reprezentant al Uniunii pentru afaceri externe și politica de securitate, decide stabilirea și modificarea listei din anexă.

               (2)   Consiliul comunică persoanei fizice sau juridice, entității sau organismului vizat decizia menționată la alineatul (1), inclusiv motivele includerii pe listă, fie direct, dacă adresa este cunoscută, fie prin publicarea unui anunț, acordând persoanei, entității sau organismului în cauză posibilitatea de a prezenta observații.

               (3)   În cazul în care se transmit observații sau se prezintă dovezi substanțiale noi, Consiliul își reexaminează decizia menționată la alineatul (1) și informează în consecință persoana, entitatea sau organismul în cauză.

            Articolul 3

               (1)   Anexa cuprinde motivele includerii pe listă a persoanelor fizice sau juridice, entităților sau organismelor menționate la articolul 1 alineatul (1).

               (2)   De asemenea, anexa cuprinde, atunci când sunt disponibile, informațiile necesare identificării persoanelor fizice sau juridice, entităților sau organismelor în cauză. În ceea ce privește persoanele fizice, astfel de informații pot include numele, inclusiv pseudonimele, data și locul nașterii, cetățenia, numărul de pașaport și de carte de identitate, sexul, adresa dacă este cunoscută și funcția sau profesia. În ceea ce privește persoanele juridice, entitățile și organismele, astfel de informații pot include denumirea, locul și data înregistrării, numărul de înregistrare și sediul.

            Articolul 4
            Pentru ca măsurile menționate la articolul 1 alineatele (1) și (2) să aibă un impact cât mai mare, Uniunea încurajează statele terțe să adopte măsuri restrictive similare celor prevăzute în prezenta decizie.

            Articolul 5
            Prezenta decizie intră în vigoare la data publicării în Jurnalul Oficial al Uniunii Europene.

            Prezenta decizie se aplică până la 6 martie 2015.
            Prezenta decizie se reexaminează permanent. Prezenta decizie se reînnoiește sau se modifică după caz, dacă Consiliul consideră că obiectivele acesteia nu au fost atinse.

            Adoptată la Bruxelles, 5 martie 2014.

                  Pentru Consiliu

                  Președintele

               D. KOURKOULAS

            ANEXĂ

               Lista persoanelor, entităților și organismelor menționate la articolul 1

                        Nume

                        Informații de identificare

                        Expunere de motive

                        Data includerii pe listă

                        1.

                        Viktor Fedorovych Yanukovych

                        născut la 9 iulie 1950, fost Președinte al Ucrainei

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        2.

                        Vitalii Yuriyovych Zakharchenko

                        născut la 20 ianuarie 1963, fost Ministru al Internelor

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        3.

                        Viktor Pavlovych Pshonka

                        născut la 6 februarie 1954, fost Procuror General al Ucrainei

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        4.

                        Oleksandr Hryhorovych Yakymenko

                        născut la 22 decembrie 1964, fost șef al Serviciului de Securitate al Ucrainei

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        5.

                        Andriy Volodymyrovych Portnov

                        născut la 27 octombrie 1973, fost consilier al Președintelui Ucrainei

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        6.

                        Olena Leonidivna Lukash

                        născut la 12 noiembrie 1976, fost Ministru al Justiției

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        7.

                        Andrii Petrovych Kliuiev

                        născut la 12 august 1964, fost șef al Administrației Prezidențiale a Ucrainei

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        8.

                        Viktor Ivanovych Ratushniak

                        născut la 16 octombrie 1959, fost Ministru Adjunct al Internelor

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        9.

                        Oleksandr Viktorovych Yanukovych

                        născut la 1 iulie 1973, fiul fostului Președinte, om de afaceri

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        10.

                        Viktor Viktorovych Yanukovych

                        născut la 16 iulie 1981, fiul fostului Președinte, membru al Verkhovna Rada a Ucrainei

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        11.

                        Artem Viktorovych Pshonka

                        născut la 19 martie 1976, fiul fostului Procuror General, șeful adjunct al facțiunii Partidului Regiunilor din Verkhovna Rada a Ucrainei

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        12.

                        Serhii Petrovych Kliuiev

                        născut la 12 august 1969, om de afaceri, fratele dlui Andrii K1iuiev

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        13.

                        Mykola Yanovych Azarov

                        născut la 17 decembrie 1947, Prim-ministru al Ucrainei până în ianuarie 2014

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        14.

                        Oleksii Mykolayovych Azarov

                        fiul fostului Prim-ministru Azarov

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        15.

                        Serhiy Vitaliyovych Kurchenko

                        născut la 21 septembrie 1985, om de afaceri

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        16.

                        Dmytro Volodymyrovych Tabachnyk

                        născut la 28 noiembrie 1963, fost Ministru al Educației și Științelor

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        17.

                        Raisa Vasylivna Bohatyriova

                        născut la 6 ianuarie 1953, fost Ministru al Sănătății

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014

                        18.

                        Ihor Oleksandrovych Kalinin

                        născut la 28 decembrie 1959, fost consilier al Președintelui Ucrainei

                        Persoană supusă urmării penale în Ucraina pentru anchetarea unor infracțiuni legate de delapidarea de fonduri ale statului ucrainean și transferul lor ilegal în afara Ucrainei

                        6.3.2014


title: Decizia (UE) 2015/2101 a Băncii Centrale Europene din 5 noiembrie 2015 de modificare a Deciziei (UE) 2015/774 privind un program de achiziționare de active de către sectorul public de pe piețele secundare (BCE/2015/33)

text:
               20.11.2015

               RO

               Jurnalul Oficial al Uniunii Europene

               L 303/106

         DECIZIA (UE) 2015/2101 A BĂNCII CENTRALE EUROPENE
   din 5 noiembrie 2015
   de modificare a Deciziei (UE) 2015/774 privind un program de achiziționare de active de către sectorul public de pe piețele secundare (BCE/2015/33)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul privind funcționarea Uniunii Europene, în special articolul 127 alineatul (2) prima liniuță,
   având în vedere Statutul Sistemului European al Băncilor Centrale și al Băncii Centrale Europene, în special articolul 12.1 al doilea paragraf coroborat cu articolul 3.1 prima liniuță și cu articolul 18.1,
   întrucât:

               (1)

               La 4 martie 2015 Consiliul guvernatorilor a adoptat Decizia (UE) 2015/774 a Băncii Centrale Europene (BCE/2015/10) (1) care a instituit un program de achiziționare de active de către sectorul public de pe piețele secundare (secondary markets public sector asset purchase programme) (denumit în continuare „PSPP”). Articolul 5 alineatul (1) din Decizia (UE) 2015/774 (BCE/2015/10) prevede că achizițiilor de titluri de natura datoriei tranzacționabile eligibile în cadrul PSPP li se aplică o limită inițială din emisiune de 25 % pentru fiecare număr internațional de identificare a valorilor mobiliare (International Securities Identification Number) (ISIN). Această limită inițială urma a fi revizuită de Consiliul guvernatorilor după primele șase luni de punere în aplicare a PSPP.

               (2)

               La 3 septembrie 2015 Consiliul guvernatorilor a hotărât în principiu să majoreze limita din emisiune din cadrul PSPP de la 25 % la 33 % pentru fiecare ISIN, cu condiția verificării de la caz la caz a faptului că deținerea a 33 % pentru fiecare ISIN nu ar conduce la situația în care băncile centrale din Eurosistem ar dobândi dețineri minoritare de blocare în restructurările ordonate ale datoriilor.

               (3)

               Majorarea avută în vedere a limitei din emisiune din cadrul PSPP este menită să promoveze punerea în aplicare deplină și în bune condiții a PSPP și, în același timp, să permită buna funcționare a piețelor pentru titluri de natura datoriei tranzacționabile eligibile și să evite împiedicarea restructurărilor ordonate ale datoriilor.

               (4)

               Prin urmare, Decizia (UE) 2015/774 (BCE/2015/10) ar trebui modificată în mod corespunzător,

         ADOPTĂ PREZENTA DECIZIE:
   Articolul 1
   Modificare
   Articolul 5 alineatul (1) din Decizia (UE) 2015/774 (BCE/2015/10) se înlocuiește cu următorul text:

      „(1)   Sub rezerva articolului 3, în cadrul PSPP, titlurilor de natura datoriei tranzacționabile care îndeplinesc criteriile stabilite la articolul 3 li se aplică o limită din emisiune pentru fiecare număr internațional de identificare a valorilor mobiliare (ISIN), după consolidarea deținerilor din toate portofoliile băncilor centrale din Eurosistem.
      Începând cu 10 noiembrie 2015, limita din emisiune este stabilită la 33 % pentru fiecare ISIN. Ca excepție, limita din emisiune este stabilită la 25 % pentru fiecare ISIN pentru titluri de natura datoriei tranzacționabile eligibile care cuprind o clauză de acțiune colectivă (collective action clause) (CAC) diferită de modelul de CAC aplicabil zonei euro care a fost elaborat de Comitetul economic și financiar și pus în aplicare de statele membre în conformitate cu articolul 12 alineatul (3) din Tratatul de instituire a Mecanismului european de stabilitate, dar va fi majorată la 33 % cu condiția verificării de la caz la caz a faptului că deținerea a 33 % pentru fiecare ISIN nu ar conduce la situația în care băncile centrale din Eurosistem ar dobândi dețineri minoritare de blocare în restructurările ordonate ale datoriilor.”

   Articolul 2
   Intrare în vigoare
   Prezenta decizie intră în vigoare la 10 noiembrie 2015.

      Adoptată la Frankfurt pe Main, 5 noiembrie 2015.

            Președintele BCE

         Mario DRAGHI

      (1)  Decizia (UE) 2015/774 a Băncii Centrale Europene din 4 martie 2015 privind un program de achiziționare de active de către sectorul public de pe piețele secundare (BCE/2015/10) (JO L 121, 14.5.2015, p. 20).


title: 2011/697/PESC: Decizia 2011/697/PESC a Consiliului din 20 octombrie 2011 de modificare a Deciziei 2011/621/PESC de prelungire a mandatului Reprezentantului Special al Uniunii Europene pe lângă Uniunea Africană

text:
               21.10.2011

               RO

               Jurnalul Oficial al Uniunii Europene

               L 276/46

         DECIZIA 2011/697/PESC A CONSILIULUI
   din 20 octombrie 2011
   de modificare a Deciziei 2011/621/PESC de prelungire a mandatului Reprezentantului Special al Uniunii Europene pe lângă Uniunea Africană
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 6 decembrie 2007, Consiliul a adoptat Acțiunea comună 2007/805/PESC (1) de numire a domnului Koen VERVAEKE în calitate de Reprezentant Special al Uniunii Europene (RSUE) pe lângă Uniunea Africană (UA).

               (2)

               La 21 septembrie 2011, Consiliul a adoptat Decizia 2011/621/PESC (2) de prelungire a mandatului RSUE până la 30 iunie 2012.

               (3)

               Ar trebui numit un nou RSUE pe lângă UA pentru perioada cuprinsă între 1 noiembrie 2011 și 30 iunie 2012.

               (4)

               Decizia 2011/621/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Articolul 1 din Decizia 2011/621/PESC se înlocuiește cu următorul text:

      „Articolul 1
      Reprezentantul Special al Uniunii Europene
      (1)   Mandatul domnului Koen VERVAEKE în calitate de RSUE pe lângă UA se prelungește până la 31 octombrie 2011.
      (2)   Domnul Gary QUINCE este numit RSUE pe lângă UA pentru perioada cuprinsă între 1 noiembrie 2011 și 30 iunie 2012.
      (3)   Mandatul RSUE se poate încheia mai devreme, în cazul în care Consiliul decide aceasta, pe baza unei propuneri a Înaltului Reprezentant al Uniunii pentru afaceri externe și politica de securitate (ÎR).”

   Articolul 2
   Intrarea în vigoare
   Prezenta decizie intră în vigoare la data adoptării.

      Adoptată la Luxemburg, 20 octombrie 2011.

            Pentru Consiliu

            Președintele

         M. SAWICKI

      (1)  JO L 323, 8.12.2007, p. 45.

      (2)  JO L 243, 21.9.2011, p. 19.


title: Decizia Consiliului din 13 iunie 2005 privind încheierea Acordului de cooperare științifică și tehnologică dintre Comunitatea Europeană și Statele Unite Mexicane

text:
Anunţ juridic important

|

32005D0766

Jurnalul Oficial L 290 , 04/11/2005 p. 0016 - 0016

		20050613Decizia Consiliuluidin 13 iunie 2005privind încheierea Acordului de cooperare științifică și tehnologică dintre Comunitatea Europeană și Statele Unite Mexicane(2005/766/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 170 alineatul (2), coroborat cu articolul 300 alineatul (2) primul paragraf prima teză și cu articolul 300 alineatul (3),având în vedere propunerea Comisiei,având în vedere avizul Parlamentului European [1],întrucât:(1) Comisia a negociat, în numele Comunității, un acord de cooperare științifică și tehnologică cu Statele Unite Mexicane.(2) Sub rezerva eventualei sale încheieri la o dată ulterioară, acordul parafat la 2 aprilie 2003 a fost semnat la 3 februarie 2004.(3) Acordul ar trebui aprobat,DECIDE:Articolul 1Acordul de cooperare științifică și tehnologică dintre Comunitatea Europeană și Statele Unite Mexicane se aprobă în numele Comunității.Textul acordului se anexează la prezenta decizie [2].Articolul 2Președintele Consiliului, acționând în numele Comunității, procedează la notificarea prevăzută la articolul 11 din acord.Adoptată la Luxemburg, 13 iunie 2005.Pentru ConsiliuPreședinteleJ. Asselborn[1] JO C 226, 15.9.2005, p. 19.[2] JO L 290, 4.11.2005, p. 17.--------------------------------------------------


title: 2007/476/CE: Decizia Comisiei din 25 iunie 2007 privind compatibilitatea cu dreptul comunitar a măsurilor adoptate de Germania în temeiul articolului 3a alineatul (1) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune

text:
               10.7.2007

               RO

               Jurnalul Oficial al Uniunii Europene

               L 180/8

      DECIZIA COMISIEI

   din 25 iunie 2007
   privind compatibilitatea cu dreptul comunitar a măsurilor adoptate de Germania în temeiul articolului 3a alineatul (1) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune
   (2007/476/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 89/552/CEE a Consiliului din 3 octombrie 1989 privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune (1) și în special articolul 3a alineatul (2),
   având în vedere avizul comitetului constituit în temeiul articolului 23a din Directiva 89/552/CEE,
   întrucât:

               (1)

               În scrisoarea din 28 aprilie 1999 Germania a notificat Comisiei măsurile care urmau să fie adoptate în temeiul articolului 3a alineatul (1) din Directiva 89/552/CEE.

               (2)

               Comisia a verificat, în termen de trei luni de la notificare, dacă aceste măsuri sunt compatibile cu dreptul comunitar, în special în ceea ce privește proporționalitatea măsurilor și transparența procedurii naționale de consultare.

               (3)

               În analiza sa, Comisia a luat în considerare datele disponibile referitoare la mediul audiovizual din Germania.

               (4)

               Lista evenimentelor de importanță majoră pentru societate, incluse în măsurile notificate de Germania, a fost elaborată în mod clar și transparent.

               (5)

               Comisia a constatat cu satisfacție că evenimentele enumerate în măsurile notificate de Germania îndeplinesc cel puțin două dintre criteriile următoare, considerate ca fiind indicatori fiabili ai importanței evenimentelor pentru societate: (i) o rezonanță generală deosebită în statul membru respectiv, depășind simplul impact la nivelul celor care urmăresc în mod obișnuit sportul sau activitatea în cauză; (ii) o importanță culturală distinctă, general recunoscută, pentru populația din statul membru respectiv, având în special rolul de catalizator al identității culturale; (iii) implicarea echipei naționale în evenimentul respectiv, în contextul unei competiții sau al unui turneu de importanță internațională; și (iv) faptul că evenimentul s-a difuzat în mod tradițional la televiziunea gratuită și a generat cote de audiență foarte mari.

               (6)

               Un număr considerabil de evenimente enumerate în cadrul măsurilor notificate de Germania, printre care se numără Jocurile Olimpice de vară și de iarnă, toate partidele de fotbal din Campionatul European și de la Cupa Mondială la care participă echipa națională a Germaniei, precum și partidele de deschidere, semifinalele și finalele acestor campionate, intră în categoria evenimentelor considerate în mod tradițional ca prezentând o importanță majoră pentru societate, așa cum se menționează explicit în considerentul 18 din Directiva 97/36/CE. Aceste evenimente prezintă un interes general deosebit în Germania, deoarece se bucură de atenția publicului larg, nu doar a celor care urmăresc în mod obișnuit evenimentele sportive.

               (7)

               Atenția deosebită acordată, chiar și de presa generalistă, celorlalte evenimente enumerate, printre care se numără Cupa Germaniei la fotbal, partidele pe teren propriu și în deplasare ale echipei naționale de fotbal și finala oricărui campionat european de fotbal inter-cluburi (Liga Campionilor, Cupa UEFA) la care ia parte o echipă din Germania, ilustrează rezonanța generală deosebită a acestora în Germania.

               (8)

               Evenimentele enumerate au pentru populația Germaniei o importanță culturală distinctă, general recunoscută, având în vedere contribuția lor semnificativă la înțelegerea dintre popoare, precum și importanța sportului pentru societatea germană în general și ca motiv de mândrie națională; de asemenea, aceste evenimente le oferă celor mai buni sportivi din Germania posibilitatea de a se afirma în cadrul celor mai importante competiții internaționale.

               (9)

               Măsurile notificate de Germania sunt astfel proporționate încât să justifice o derogare de la principiul fundamental din Tratatul CE privind libertatea de a furniza servicii pornind de la premisa interesului general și cu scopul de a asigura accesul publicului larg la difuzarea evenimentelor de importanță majoră pentru societate.

               (10)

               Măsurile notificate de Germania sunt compatibile cu normele CE în domeniul concurenței, prin faptul că definirea instituțiilor care au competența de a transmite evenimentele enumerate se bazează pe criterii obiective, care favorizează concurența reală și potențială în ceea ce privește achiziționarea drepturilor de difuzare a acestor evenimente. În același timp, numărul evenimentelor enumerate nu este disproporționat, așadar nu este afectată concurența pe piețele din aval ale televiziunilor gratuite și cu plată.

               (11)

               După ce Comisia a comunicat măsurile notificate de Germania celorlalte state membre și în urma consultării comitetului constituit în temeiul articolului 23a din Directiva 89/552/CEE, directorul general pentru educație și cultură a informat Germania, în scrisoarea din 2 iulie 1999, despre faptul că nu există nicio obiecție din partea Comisiei cu privire la respectivele măsuri.

               (12)

               Măsurile propuse de Germania au intrat în vigoare la 1 aprilie 2000. Măsurile finale au fost diferite de cele notificate în 1999, în sensul că unul dintre evenimente, „Cup Winner’s Cup”, nu mai figura printre evenimentele enumerate, deoarece competiția respectivă fusese întreruptă, ultima sa ediție având loc în 1998/1999.

               (13)

               Aceste măsuri au fost publicate în Jurnalul Oficial al Comunităților Europene, seria C (2), în conformitate cu articolul 3a alineatul (2) din Directiva 89/552/CEE.

               (14)

               După cum rezultă din hotărârea Tribunalului de primă instanță în cauza T-33/01, Infront WM contra Comisiei, declarația conform căreia măsurile luate în temeiul articolului 3a alineatul (1) din Directiva 89/552/CEE sunt compatibile cu dreptul comunitar constituie o decizie în sensul articolului 249 din Tratatul CE, care trebuie în consecință adoptată de către Comisie. Este așadar necesar să se declare prin prezenta decizie că măsurile notificate de Germania sunt compatibile cu dreptul comunitar. Măsurile, astfel cum au fost adoptate în final de către Germania și cum au fost stabilite în anexa la prezenta decizie, trebuie să fie publicate în Jurnalul Oficial, în conformitate cu articolul 3a alineatul (2) din Directiva 89/552/CEE,

         DECIDE:
   Articolul 1
   Măsurile adoptate în temeiul articolului 3a alineatul (1) din Directiva 89/552/CEE notificate de Germania Comisiei la 28 aprilie 1999 și publicate în
         Jurnalul Oficial al Comunităților Europene C 277 din 29 septembrie 2000 sunt compatibile cu dreptul comunitar.
   Articolul 2
   Măsurile, astfel cum au fost adoptate în final de către Germania și cum au fost stabilite în anexa la prezenta decizie, sunt publicate în Jurnalul Oficial al Uniunii Europene, în conformitate cu articolul 3a alineatul (2) din Directiva 89/552/CEE.

      Adoptată la Bruxelles, 25 iunie 2007.

            Pentru Comisie

         Viviane REDING

            Membru al Comisiei

      (1)  JO L 298, 17.10.1989, p. 23. Directivă, astfel cum a fost modificată prin Directiva 97/36/CE a Parlamentului European și a Consiliului (JO L 202, 30.7.1997, p. 60).

      (2)  JO C 277, 29.9.2000, p. 4.

      ANEXĂ
      Publicare efectuată în conformitate cu articolul 3a alineatul (2) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune
      Măsurile adoptate de Germania, care trebuie publicate în conformitate cu articolul 3a alineatul (2) din Directiva 89/552/CEE sunt expuse în următorul extras din articolul 5a din Tratatul Interstatal privind radiodifuziunea, astfel cum a fost modificat de cel de-al patrulea Tratat Interstatal de modificare privind radiodifuziunea:

         „Articolul 5a

               Difuzarea evenimentelor de importanță majoră

         1.   În Republica Federală Germania, evenimentele de importanță majoră pentru societate pot fi difuzate sub formă criptată de către canalele care oferă servicii cu plată numai dacă radiodifuzorul sau o terță parte creează posibilitatea ca evenimentul să fie difuzat, în condiții adecvate, pe un canal de televiziune gratuit și cu acces general, simultan sau cu un mic decalaj în cazul în care acest lucru este imposibil din cauza unor evenimente care se desfășoară în paralel. În ipoteza în care părțile nu reușesc să ajungă la un acord asupra condițiilor corespunzătoare, acestea se declară de acord să se supună, în timp util, procedurii de arbitraj prevăzute la secțiunea 1025 și următoarele din Codul de procedură civilă, înainte ca evenimentul să aibă loc. Dacă părțile nu ajung la niciun acord privind procedura de arbitraj, din motive care trebuie justificate de radiodifuzor sau de terța parte, difuzarea conform alineatului (1) se consideră ca fiind imposibilă în condiții adecvate. Se consideră că oferă acces general doar canalele care pot fi recepționate de peste două treimi din totalul gospodăriilor populației.
         2.   În sensul acestor dispoziții, următoarele evenimente sunt considerate ca fiind de importanță majoră:

                     1.

                     Jocurile Olimpice de vară și de iarnă;

                     2.

                     toate partidele din Campionatul European și de la Cupa Mondială la care participă echipa națională a Germaniei, precum și partida de deschidere, semifinalele și finalele, indiferent dacă echipa Germaniei participă sau nu;

                     3.

                     semifinalele și finala Cupei Germaniei;

                     4.

                     partidele pe teren propriu și în deplasare ale echipei naționale de fotbal a Germaniei;

                     5.

                     finala oricărui campionat european intercluburi (Liga Campionilor, Cupa UEFA) la care participă un club din Germania.

               În cazul evenimentelor de importanță majoră constituite la rândul lor din mai multe evenimente, fiecare eveniment este considerat de importanță majoră. Includerea sau excluderea unor evenimente în sau din aceste dispoziții este posibilă numai pe baza unui acord încheiat între toate landurile.”


title: 2011/243/UE: Decizia Consiliului din 11 aprilie 2011 de numire a unui membru italian în cadrul Comitetului Regiunilor

text:
               16.4.2011

               RO

               Jurnalul Oficial al Uniunii Europene

               L 102/32

         DECIZIA CONSILIULUI
   din 11 aprilie 2011
   de numire a unui membru italian în cadrul Comitetului Regiunilor
   (2011/243/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului italian,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Riccardo VENTRE,

         ADOPTĂ PREZENTA DECIZIE:
   Articolul 1
   Se numește în calitate de membru în cadrul Comitetului Regiunilor, pentru durata rămasă a mandatului, respectiv până la 25 ianuarie 2015:

               —

               Domnul Riccardo VENTRE, Assessore del Comune di Piana di Monte Verna (schimbare de mandat).

         Articolul 2
   Prezenta decizie intră în vigoare la data adoptării.

      Adoptată la Luxemburg, 11 aprilie 2011.

            Pentru Consiliu

            Președintele

         PINTÉR S.

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: Decizia Consiliului din 16 septembrie 1996 privind aplicarea cu titlu provizoriu a anumitor acorduri între Comunitatea Europeană și anumite țări terțe privind comerțul cu produse textile (Kârgâzstan, Lituania, Tadjikistan, Turkmenistan)

text:
Anunţ juridic important

|

31996D0594

Official Journal L 263 , 16/10/1996 P. 0035 - 0035 Ediţie specială în limba cehă Chapter 11 Volume 24 P. 281  - 282 Ediţie specială în limba estonă Chapter 11 Volume 24 P. 281  - 282 Ediţie specială în limba maghiară Chapter 11 Volume 24 P. 281  - 282 Ediţie specială în limba lituaniană Chapter 11 Volume 24 P. 281  - 282 Ediţie specială în limba letonă Chapter 11 Volume 24 P. 281  - 282 Ediţie specială în limba malteză Chapter 11 Volume 24 P. 281  - 282 Ediţie specială în limba polonă Chapter 11 Volume 24 P. 281  - 282 Ediţie specială în limba slovacă Chapter 11 Volume 24 P. 281  - 282 Ediţie specială în limba slovenă Chapter 11 Volume 24 P. 281  - 282

		19960916Decizia Consiliuluidin 16 septembrie 1996privind aplicarea cu titlu provizoriu a anumitor acorduri între Comunitatea Europeană și anumite țări terțe privind comerțul cu produse textile (Kârgâzstan, Lituania, Tadjikistan, Turkmenistan)(96/594/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 113, coroborat cu articolul 228 alineatul (2) prima teză,având în vedere propunerea Comisiei,întrucât cu Kârgâzstan, Lituania, Tadjikistan și Turkmenistan au fost negociate acorduri bilaterale privind produsele textile, denumite în continuare "acorduri de bază", și au fost puse în aplicare cu titlu provizoriu prin Decizia 94/277/CE a Consiliului din 20 decembrie 1993 [1];întrucât acordul de bază cu Lituania a fost aprobat prin Decizia 94/978/CE a Consiliului din 19 decembrie 1994 [2] și a intrat în vigoare la 1 ianuarie 1995;întrucât Comisia a negociat, în numele Comunității, acorduri bilaterale sub forma unor schimburi de scrisori, de modificare a acordurilor de bază cu țările menționate anterior pentru a ține seama de aderarea Austriei, a Finlandei și a Suediei la Uniunea Europeană; întrucât respectivele acorduri negociate ar trebui aplicate cu titlu provizoriu de la 1 ianuarie 1995, în așteptarea îndeplinirii procedurilor necesare încheierii lor, sub rezerva aplicării provizorii reciproce de către țările în cauză,DECIDE:Articolul 1Acordurile bilaterale sub forma unor schimburi de scrisori de modificare a acordurilor, a aranjamentelor și a protocoalelor bilaterale existente privind comerțul cu produse textile cu anumite țări terțe, pentru a ține seama de aderarea Republicii Austria, a Republicii Finlanda și a Regatului Suediei la Uniunea Europeană, dintre Comunitatea Europeană, pe de o parte, și respectivele țări terțe, pe de altă parte, enumerate în anexa la prezenta decizie, se aplică cu titlu provizoriu de la 1 ianuarie 1995, în așteptarea încheierii lor formale, sub rezerva aplicării provizorii reciproce de către țările partenere.Articolul 2Textele acordurilor inițiale se atașează la prezenta decizie.Adoptată la Bruxelles, 16 septembrie 1996.Pentru ConsiliuPreședinteleI. Yates[1] JO L 123, 17.5.1994, p. 1.[2] JO L 375, 31.12.1994, p. 1.--------------------------------------------------19960916ANEXĂLista de țăriKârgâzstanLituaniaTadjikistanTurkmenistan--------------------------------------------------


title: Decizia (UE) 2015/774 a Băncii Centrale Europene din 4 martie 2015 privind un program de achiziționare de active de către sectorul public de pe piețele secundare (BCE/2015/10)

text:
               14.5.2015

               RO

               Jurnalul Oficial al Uniunii Europene

               L 121/20

         DECIZIA (UE) 2015/774 A BĂNCII CENTRALE EUROPENE
   din 4 martie 2015
   privind un program de achiziționare de active de către sectorul public de pe piețele secundare (BCE/2015/10)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul privind funcționarea Uniunii Europene, în special articolul 127 alineatul (2) prima liniuță,
   având în vedere Statutul Sistemului European al Băncilor Centrale și al Băncii Centrale Europene, în special articolul 12.1 al doilea paragraf, coroborat cu articolul 3.1 prima liniuță și articolul 18.1,
   întrucât:

               (1)

               În conformitate cu articolul 18.1 din Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), Banca Centrală Europeană (BCE), împreună cu băncile centrale naționale ale statelor membre a căror monedă este euro (denumite în continuare „BCN”), poate interveni pe piețele financiare, printre altele, prin operațiuni simple de cumpărare și vânzare de instrumente tranzacționabile, pentru a atinge obiectivele SEBC.

               (2)

               La 4 septembrie 2014, Consiliul guvernatorilor a decis să inițieze un al treilea program de achiziționare de obligațiuni garantate (third covered bond purchase programme) (denumit în continuare „CBPP3”) și un program de achiziționare de titluri garantate cu active (asset-backed securities purchase programme) („ABSPP”). Alături de operațiunile țintite de refinanțare pe termen mai lung introduse în septembrie 2014, aceste programe de achiziționare de active sunt menite să contribuie la transmiterea politicii monetare, să faciliteze furnizarea de credite către economia zonei euro, să relaxeze condițiile de acordare de împrumuturi către gospodării și firme și să contribuie la întoarcerea ratelor inflației la niveluri mai apropiate de 2 %, în conformitate cu obiectivul principal al BCE de menținere a stabilității prețurilor.

               (3)

               La 22 ianuarie 2015, Consiliul guvernatorilor a decis că achizițiile de active ar trebui extinse, pentru a include un program de achiziționare de active de către sectorul public de pe piețele secundare (secondary markets public sector asset purchase programme) (denumit în continuare „PSPP”). În cadrul PSPP, BCN, în proporții care reflectă cotele corespunzătoare ale acestora în grila de repartiție pentru capitalul BCE, și BCE pot achiziționa direct titluri de natura datoriei tranzacționabile eligibile de la contrapărți eligibile pe piețele secundare. Această decizie a fost luată ca parte a politicii monetare unice, avându-se în vedere o serie de factori care au crescut semnificativ riscurile de scădere în ceea ce privește perspectiva pe termen mediu a evoluției prețurilor, periclitând astfel atingerea obiectivului principal al BCE de menținere a stabilității prețurilor. Printre acești factori se numără un stimul monetar mai scăzut decât se anticipa în urma măsurilor de politică monetară adoptate, o tendință descrescătoare a celor mai mulți indicatori de inflație efectivă și anticipată în zona euro – atât indicatori generici ai inflației, cât și indicatori ai inflației care exclud impactul componentelor volatile, precum energia și alimentele – către minime istorice, precum și potențialul sporit de efecte secundare asupra stabilirii salariilor și prețurilor din cauza unui declin semnificativ al prețurilor petrolului.

               (4)

               PSPP este o măsură proporțională de atenuare a riscurilor la adresa perspectivei evoluției prețurilor, deoarece va relaxa mai mult condițiile monetare și financiare, inclusiv cele relevante pentru condițiile de luare de împrumuturi de către societățile nefinanciare și gospodăriile din zona euro, sprijinind astfel consumul agregat și cheltuielile de investiții din zona euro și contribuind în final la o întoarcere pe termen mediu a ratelor inflației la valori mai mici dar apropiate de 2 %. Într-un mediu în care ratele dobânzilor de referință ale BCE se află la limita inferioară și se consideră că programele de achiziționare care se axează pe activele din sectorul privat au asigurat posibilități semnificative, dar insuficiente pentru a combate riscurile predominante de scădere în ceea ce privește stabilitatea prețurilor, este necesar ca la măsurile de politică monetară ale Eurosistemului să se adauge PSPP, ca un instrument cu potențial ridicat de transmitere în economia reală. Datorită efectului său de reechilibrare a portofoliului, volumul substanțial de achiziții al PSPP va contribui la atingerea obiectivului fundamental de politică monetară de a-i determina pe intermediarii financiari să sporească furnizarea de lichiditate pe piața interbancară și de credite către economia zonei euro.

               (5)

               PSPP include o serie de garanții pentru a se asigura că achizițiile preconizate vor fi proporționale obiectivelor sale și că riscurile financiare aferente au fost luate în considerare în mod corespunzător și vor fi ținute sub control prin intermediul gestionării riscurilor. Pentru a permite buna funcționare a piețelor pentru titluri de natura datoriei tranzacționabile eligibile și pentru a evita împiedicarea restructurărilor ordonate ale datoriilor, se vor aplica praguri pentru achiziția de astfel de valori mobiliare de către băncile centrale din Eurosistem.

               (6)

               PSPP respectă pe deplin obligațiile băncilor centrale din Eurosistem prevăzute de tratate, inclusiv interdicția de finanțare monetară, și nu afectează funcționarea Eurosistemului, în conformitate cu principiul unei economii de piață deschise, în care concurența este liberă.

               (7)

               În ceea ce privește dimensiunea PSPP, ABSPP și CBPP3, lichiditatea furnizată pieței prin achizițiile lunare combinate se va ridica la 60 de miliarde EUR. Se intenționează ca achizițiile să fie efectuate până la sfârșitul lunii septembrie 2016 și, în orice caz, până ce Consiliul guvernatorilor constată o ajustare durabilă a traseului inflației, care corespunde obiectivului acestuia de a atinge pe termen mediu rate ale inflației mai mici dar apropiate de 2 %.

               (8)

               În vederea asigurării eficacității PSPP, Eurosistemul clarifică pe această cale faptul că acceptă același tratament (pari passu) ca investitorii privați în ceea ce privește titlurile de natura datoriei tranzacționabile pe care Eurosistemul le poate achiziționa în cadrul PSPP, în conformitate cu condițiile acelor instrumente.

               (9)

               Achiziționarea de instrumente de natura datoriei tranzacționabile eligibile de către Eurosistem în cadrul PSPP ar trebui pusă în aplicare în mod descentralizat, acordând atenția cuvenită considerentelor legate de formarea prețurilor de piață și funcționarea piețelor, și ar trebui coordonată de către BCE, salvgardând astfel unicitatea politicii monetare a Eurosistemului,

         ADOPTĂ PREZENTA DECIZIE:
   Articolul 1
   Instituirea și sfera de aplicare a PSPP
   Eurosistemul inițiază prin prezenta decizie PSPP, în cadrul căruia băncile centrale din Eurosistem achiziționează titluri de natura datoriei tranzacționabile eligibile, astfel cum sunt definite la articolul 3, pe piețele secundare, de la contrapărți eligibile, astfel cum sunt definite la articolul 7, în condiții specifice.
   Articolul 2
   Definiții
   În sensul prezentei decizii, se aplică următoarele definiții:

               1.

               „bancă centrală din Eurosistem” înseamnă BCE și băncile centrale naționale ale statelor membre a căror monedă este euro (denumite în continuare „BCN”);

               2.

               „agenție recunoscută” înseamnă o entitate pe care Eurosistemul a clasificat-o ca atare în scopul PSPP;

               3.

               „organizație internațională” înseamnă o entitate în sensul articolului 118 din Regulamentul (UE) nr. 575/2013 al Parlamentului European și al Consiliului (1), pe care Eurosistemul a clasificat-o ca atare în sensul PSPP;

               4.

               „bancă de dezvoltare multilaterală” înseamnă o entitate în sensul articolului 117 alineatul (2) din Regulamentul (UE) nr. 575/2013, pe care Eurosistemul a clasificat-o ca atare în sensul PSPP;

               5.

               „rezultat pozitiv al unei examinări” înseamnă ultima din următoarele două decizii: decizia Consiliului de administrație al Mecanismului european de stabilitate și, în cazul în care Fondul Monetar Internațional cofinanțează programul de asistență financiară, decizia Comitetului executiv al Fondului Monetar Internațional de a aproba următoarea plată în cadrul acelui program, în condițiile în care ambele decizii sunt necesare pentru reluarea achizițiilor în cadrul PSPP.

         Listele entităților menționate la punctele 2-4 se publică pe website-ul BCE.
   Articolul 3
   Criterii de eligibilitate pentru titlurile de natura datoriei tranzacționabile
   (1)   Sub rezerva cerințelor prevăzute în prezentul articol, titlurile de natura datoriei tranzacționabile exprimate în euro emise de administrația centrală a unui stat membru a cărui monedă este euro, de agențiile recunoscute situate în zona euro, de organizațiile internaționale situate în zona euro și de băncile de dezvoltare multilaterală situate în zona euro sunt eligibile pentru achiziționare de către băncile centrale din Eurosistem în cadrul PSPP. În circumstanțe excepționale, atunci când valoarea preconizată a achizițiilor nu poate fi atinsă, Consiliul guvernatorilor poate decide să achiziționeze titluri de natura datoriei tranzacționabile emise de alte entități situate în zona euro, în conformitate cu condițiile stabilite la alineatul (4).
   (2)   Pentru a fi eligibile pentru achiziții în cadrul PSPP, titlurile de natura datoriei tranzacționabile respectă criteriile de eligibilitate pentru activele tranzacționabile pentru operațiunile de creditare ale Eurosistemului, în conformitate cu anexa I la Orientarea BCE/2011/14 (2), sub rezerva următoarelor cerințe:

               (a)

               emitentul sau garantul titlurilor de natura datoriei tranzacționabile are o evaluare a calității creditului de cel puțin nivelul 3 al calității creditului din grila armonizată de evaluare a Eurosistemului, exprimată sub forma a cel puțin unui rating de credit public furnizat de o instituție externă de evaluare a creditului (ECAI) acceptată în mecanismul Eurosistemului de evaluare a creditului;

               (b)

               în cazul în care sunt disponibile mai multe ratinguri ECAI privind emitentul sau mai multe ratinguri ECAI privind garantul, se aplică regula celui mai bun rating, respectiv se aplică cel mai bun rating ECAI disponibil privind emitentul sau garantul. În cazul în care îndeplinirea cerințelor de calitate a creditului este stabilită pe baza unui rating ECAI privind garantul, garanția are caracteristicile unei garanții acceptabile, astfel cum se stabilește la punctul 6.3.2 litera (c) subpunctele (i)-(iv) din anexa I la Orientarea BCE/2011/14;

               (c)

               în cazul în care evaluarea creditului de către o ECAI acceptată pentru emitent sau garant nu este conformă cu o calitate a creditului de cel puțin nivelul 3 din grila armonizată de evaluare a Eurosistemului, titlurile de natura datoriei tranzacționabile sunt eligibile numai dacă sunt emise sau garantate pe deplin de administrațiile centrale ale statelor membre din zona euro în cadrul unui program de asistență financiară și dacă pentru aceste titluri aplicarea pragului de calitate a creditului al Eurosistemului este suspendată de Consiliul guvernatorilor în conformitate cu articolul 8 din Orientarea BCE/2014/31 (3);

               (d)

               în cazul unei examinări a unui program de asistență financiară în curs, eligibilitatea pentru achiziții PSPP se suspendă și se reia numai în cazul unui rezultat pozitiv al examinării.

         (3)   Pentru a fi eligibile pentru achiziții în cadrul PSPP, titlurile de natura datoriei, în sensul alineatelor (1)-(2), au o scadență reziduală minimă de doi ani și o scadență reziduală maximă de 30 de ani la data achiziționării acestora de către banca centrală din Eurosistem relevantă. Pentru a facilita buna punere în aplicare, instrumentele de natura datoriei tranzacționabile cu o scadență reziduală de 30 de ani și 364 de zile sunt eligibile în cadrul PSPP. De asemenea, băncile centrale naționale efectuează achiziții de înlocuire de titluri de natura datoriei tranzacționabile emise de organizații internaționale și de bănci de dezvoltare multilaterală dacă nu poate fi atins volumul preconizat de achiziții de titluri de natura datoriei tranzacționabile emise de administrațiile centrale și agențiile recunoscute.
   (4)   În circumstanțe excepționale, băncile centrale din Eurosistem pot propune Consiliului guvernatorilor societăți nefinanciare publice situate în jurisdicția acestora drept emitenți de instrumente de natura datoriei tranzacționabile care să fie achiziționate ca înlocuitori în cazul în care nu poate fi atins volumul preconizat de achiziții de instrumente de natura datoriei tranzacționabile emise de administrațiile centrale sau agențiile recunoscute situate în jurisdicția acestora. Societățile nefinanciare publice propuse îndeplinesc cel puțin următoarele două criterii:

               —

               este o „societate nefinanciară”, astfel cum este definită în Regulamentul (UE) nr. 549/2013 al Parlamentului European și al Consiliului (4);

               —

               este o entitate din „sectorul public”, respectiv o entitate în sensul articolului 3 din Regulamentul (CE) nr. 3603/93 al Consiliului (5).

         În urma aprobării de către Consiliul guvernatorilor, instrumente de natura datoriei tranzacționabile exprimate în euro emise de astfel de societăți nefinanciare publice situate în zona euro care respectă: (i) criteriile de eligibilitate pentru activele tranzacționabile pentru a fi utilizate drept colateral pentru operațiunile de creditare ale Eurosistemului, în conformitate cu punctul 6.2.1 din anexa I la Orientarea BCE/2011/14; și (ii) cerințele de la alineatele (2) și (3) sunt eligibile pentru achiziții drept înlocuitori în cadrul PSPP.
   (5)   În principiu, sunt permisibile achiziții de instrumente de natura datoriei tranzacționabile nominale cu un randament la scadență negativ [sau un randament minim (yield to worst)] peste rata dobânzii pentru facilitatea de depozit.
   Articolul 4
   Limitări privind executarea achizițiilor
   (1)   Pentru a permite formarea unui preț de piață pentru valorile mobiliare eligibile, nu sunt permise achiziții de valori mobiliare nou emise sau care fac parte din emisiuni continue ori de instrumente de natura datoriei tranzacționabile cu o scadență reziduală care sunt apropiate în timp, înainte și după, de scadența instrumentelor de natura datoriei care urmează să fie emise, pe o durată care urmează a fi stabilită de Consiliul guvernatorilor („perioadă de interdicție”) (black-out period). Pentru împrumuturi sindicalizate, perioada de interdicție în cauză trebuie respectată cu maximă diligență posibilă înainte de emitere.
   (2)   Pentru titlurile de natura datoriei emise sau garantate pe deplin de administrațiile centrale ale statelor membre din zona euro în cadrul unui program de asistență financiară, perioada de achiziții în cadrul PSPP după un rezultat pozitiv al fiecărei examinări a programului se limitează, de regulă, la două luni, cu excepția cazului în care apar circumstanțe excepționale care justifică o suspendare a achizițiilor înainte de o asemenea perioadă sau o continuare a achizițiilor după aceasta și până la începerea următoarei examinări.
   Articolul 5
   Limitele achizițiilor
   (1)   Sub rezerva articolului 3, în cadrul PSPP, titlurilor de natura datoriei tranzacționabile care îndeplinesc criteriile stabilite la articolul 3 li se aplică o limită din emisiune pentru fiecare număr internațional de identificare a valorilor mobiliare, după consolidarea deținerilor din toate portofoliile băncilor centrale din Eurosistem. Limita va fi stabilită inițial la 25 %, pentru primele șase luni de achiziții, și va fi revizuită ulterior de Consiliul guvernatorilor.
   (2)   În cazul titlurilor de natura datoriei menționate la articolul 3 alineatul (2) litera (c), se aplică o limită din emisiune diferită.
   (3)   În cadrul PSPP, se aplică tuturor titlurilor de natura datoriei tranzacționabile eligibile, în ceea ce privește scadențele definite la articolul 3, o limită agregată de 33 % din valorile mobiliare în circulație ale unui emitent, după consolidarea deținerilor din toate portofoliile băncilor centrale din Eurosistem.
   Articolul 6
   Alocarea portofoliilor
   (1)   Din valoarea totală a titlurilor de natura datoriei tranzacționabile achiziționate care sunt eligibile în cadrul PSPP, 12 % sunt achiziționate sub formă de valori mobiliare emise de organizații internaționale și bănci de dezvoltare multilaterală eligibile, iar 88 % sunt achiziționate sub formă de valori mobiliare emise de administrațiile centrale și agențiile recunoscute eligibile. Această alocare face obiectul revizuirii de către Consiliul guvernatorilor. Achizițiile de titluri de natura datoriei emise de organizații internaționale și bănci de dezvoltare multilaterală eligibile sunt efectuate numai de către BCN.
   (2)   Cota BCN din valoarea totală de piață a achizițiilor de titluri de natura datoriei tranzacționabile care sunt eligibile în cadrul PSPP este de 92 %, iar restul de 8 % este achiziționat de către BCE. Distribuția achizițiilor între jurisdicții se realizează în conformitate cu grila de repartiție pentru subscrierea capitalului BCE menționată la articolul 29 din Statutul SEBC.
   (3)   Băncile centrale din Eurosistem aplică un mecanism de specializare pentru alocarea titlurilor de natura datoriei tranzacționabile care urmează să fie achiziționate în cadrul PSPP. Consiliul guvernatorilor permite abateri ad-hoc de la mecanismul de specializare, în cazul în care considerente obiective împiedică aplicarea respectivului mecanism sau abaterile sunt în interesul atingerii obiectivelor generale de politică monetară ale PSPP. În special, fiecare BCN achiziționează valorile mobiliare eligibile ale emitenților din propria jurisdicție. Valorile mobiliare emise de organizații internaționale și bănci de dezvoltare multilaterală eligibile pot fi achiziționate de toate BCN. BCE achiziționează valori mobiliare emise de administrațiile centrale și agențiile recunoscute din toate jurisdicțiile.
   Articolul 7
   Contrapărți eligibile
   Sunt contrapărți eligibile pentru PSPP următoarele:

               (a)

               entități care îndeplinesc criteriile de eligibilitate pentru a participa la operațiunile de politică monetară ale Eurosistemului în conformitate cu punctul 2.1 din anexa I la Orientarea BCE/2011/14; și

               (b)

               orice alte contrapărți care sunt utilizate de băncile centrale din Eurosistem pentru investirea portofoliilor de investiții ale acestora exprimate în euro.

         Articolul 8
   Transparență
   (1)   Eurosistemul publică pe bază săptămânală valoarea contabilă agregată a valorilor mobiliare deținute în cadrul PSPP în comentariile situației financiare săptămânale consolidate a acestuia.
   (2)   Pentru deținerile sale în cadrul PSPP, Eurosistemul publică pe bază lunară media ponderată a scadenței reziduale pe reședință a emitentului, separând organizațiile internaționale și băncile de dezvoltare multilaterală de alți emitenți.
   (3)   Valoarea contabilă a valorilor mobiliare deținute în cadrul PSPP se publică pe bază săptămânală pe website-ul BCE, în secțiunea referitoare la operațiunile de piață monetară.
   Articolul 9
   Acordarea valorilor mobiliare cu împrumut
   Eurosistemul face valorile mobiliare achiziționate în cadrul PSPP disponibile pentru împrumut, inclusiv contracte de report, în vederea asigurării eficacității PSPP.
   Articolul 10
   Dispoziție finală
   Prezenta decizie intră în vigoare în ziua următoare datei publicării sale pe website-ul BCE. Se aplică de la 9 martie 2015.

      Adoptată la Nicosia, 4 martie 2015.

            Președintele BCE

         Mario DRAGHI

      (1)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (JO L 176, 27.6.2013, p. 1).

      (2)  Orientarea BCE/2011/14 din 20 septembrie 2011 privind instrumentele și procedurile de politică monetară ale Eurosistemului (JO L 331, 14.12.2011, p. 1).

      (3)  Orientarea BCE/2014/31 din 9 iulie 2014 privind măsuri suplimentare temporare legate de operațiunile de refinanțare din Eurosistem și eligibilitatea colateralului și de modificare a Orientării BCE/2007/9 (JO L 240, 13.8.2014, p. 28).

      (4)  Regulamentul (UE) nr. 549/2013 al Parlamentului European și al Consiliului din 21 mai 2013 privind Sistemul european de conturi naționale și regionale din Uniunea Europeană (JO L 174, 26.6.2013, p. 1).

      (5)  Regulamentul (CE) nr. 3603/93 al Consiliului din 13 decembrie 1993 de precizare a definițiilor necesare aplicării interdicțiilor menționate la articolele 104 și 104b alineatul (1) din tratat (JO L 332, 31.12.1993, p. 1).


title: Decizia 2013/133/PESC a Consiliului din 18 martie 2013 de numire a Reprezentantului Special al Uniunii Europene pentru Sahel

text:
               19.3.2013

               RO

               Jurnalul Oficial al Uniunii Europene

               L 75/29

         DECIZIA 2013/133/PESC A CONSILIULUI
   din 18 martie 2013
   de numire a Reprezentantului Special al Uniunii Europene pentru Sahel
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               Este necesară o reacție din partea Uniunii în ce privește regiunea respectivă ca urmare a provocărilor complexe și interdependente cu care se confruntă regiunea Sahel.

               (2)

               Domnul Michel Dominique REVEYRAND – DE MENTHON ar trebui să fie numit în calitate de Reprezentant Special al Uniunii Europene (RSUE) pentru Sahel pentru perioada de până la 28 februarie 2014.

               (3)

               RSUE își va duce la îndeplinire mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   (1)   Prin prezenta decizie, domnul Michel Dominique REVEYRAND – DE MENTHON se numește în calitate de RSUE pentru Sahel pentru perioada de până la 28 februarie 2014. Mandatul RSUE poate fi prelungit sau se poate încheia mai devreme, în cazul în care Consiliul decide astfel, la propunerea Înaltului Reprezentant al Uniunii pentru afaceri externe și politica de securitate (ÎR).
   (2)   În sensul mandatului RSUE, regiunea Sahel este definită ca fiind alcătuită din Mali, Mauritania și Niger, care constituie preocuparea primordială a Strategiei UE pentru securitate și dezvoltare în Sahel („strategia”). În ceea ce privește aspectele cu implicații regionale mai extinse, RSUE se va alătura, după caz, altor țări și entități regionale sau internaționale din afara regiunii Sahel.
   (3)   Având în vedere necesitatea unei abordări la nivel regional a provocărilor interdependente cu care se confruntă regiunea, RSUE pentru Sahel își desfășoară activitatea în strânsă consultare cu alți RSUE relevanți, printre care RSUE pentru regiunea Mediteranei de sud, RSUE pentru drepturile omului și RSUE pentru Uniunea Africană.
   Articolul 2
   Obiectivele de politică
   (1)   Mandatul RSUE se întemeiază pe obiectivul de politică al Uniunii în ceea ce privește contribuția activă a Sahelului la eforturile regionale și internaționale pentru o pace durabilă, securitate și dezvoltare în regiune. De asemenea, RSUE urmărește sporirea calității, intensității și impactului angajamentului multilateral al Uniunii în regiunea Sahel.
   (2)   RSUE contribuie la dezvoltarea și aplicarea tuturor aspectelor pe care le îmbracă acțiunea Uniunii, în special în domeniile de politică, securitate și dezvoltare, printre care și strategia și la coordonarea tuturor instrumentelor de acțiune ale Uniunii.
   (3)   Inițial se va acorda prioritate Republicii Mali și dimensiunilor regionale ale conflictului existent în Mali.
   (4)   În ceea ce privește Mali, obiectivele de politică ale Uniunii urmăresc să promoveze, prin utilizarea coordonată și eficace a tuturor instrumentelor sale, revenirea la Mali pe calea păcii, reconcilierii, securității și dezvoltării
   Articolul 3
   Mandatul
   (1)   În vederea realizării obiectivelor de politică ale Uniunii în ceea ce privește Sahelul, mandatul RSUE este:

               (a)

               să contribuie activ la coordonarea și dezvoltarea ulterioară a abordării cuprinzătoare a Uniunii privind criza regională, pe baza strategiei sale, urmărind să consolideze coerența și eficiența globale ale activităților Uniunii în Sahel și, mai ales, în Mali;

               (b)

               să se implice, împreună cu toate părțile interesate relevante din regiune, guverne, autorități regionale existente, organizații internaționale și regionale, societatea civilă și diaspora, în urmărirea obiectivelor Uniunii și să contribuie la o mai bună înțelegere a rolului pe care Uniunea îl are în Sahel;

               (c)

               să reprezinte Uniunea în cadrul forumurilor internaționale și publice relevante, inclusiv în cadrul Grupului de sprijin și monitorizare a situației din Mali, și să asigure vizibilitate sprijinului acordat de Uniune în domeniul gestionării crizelor și al prevenirii conflictelor, printre care și Misiunii militare a Uniunii Europene pentru a contribui la instruirea forțelor armate maliene (EUTM Mali) și Misiunii PSAC a Uniunii Europene în Niger (EUCAP Sahel Niger);

               (d)

               să coopereze strâns cu Organizația Națiunilor Unite (ONU), în special cu Trimisul Special pentru Sahel al Secretarului General al ONU și cu Reprezentantul Special al Secretarului General în Africa Occidentală, cu Uniunea Africană (UA) și mai ales cu Înaltul Reprezentant al UA pentru Mali și Sahel, cu Comunitatea economică a statelor Africii Occidentale (ECOWAS) și cu alte părți interesate de la nivel național, regional și internațional, inclusiv alți trimiși speciali pentru Sahel;

               (e)

               să monitorizeze îndeaproape dimensiunea regională și transfrontalieră a crizei, printre care și aspecte precum terorismul, traficul de armament, fluxurile migratorii și de refugiați, precum și fluxurile financiare aferente; să contribuie, în strânsă cooperare cu Coordonatorul UE pentru lupta împotriva terorismului, la aplicarea ulterioară a Strategiei UE pentru lupta împotriva terorismului;

               (f)

               să mențină contacte politice constante la nivel înalt cu țările din regiune afectate de terorism și criminalitate internațională în vederea garantării unei abordări consecvente și cuprinzătoare și a asigurării rolului fundamental al Uniunii în cadrul eforturilor internaționale de combatere a terorismului și criminalității internaționale. În cadrul acestora se include sprijinul activ acordat de Uniune pentru consolidarea capacităților regionale în domeniul securității și garantarea abordării corespunzătoare a cauzelor terorismului și criminalității internaționale în Sahel;

               (g)

               să urmărească îndeaproape efectele politice și de securitate ale crizelor umanitare în regiune;

               (h)

               să contribuie, în ceea ce privește Mali, la eforturile regionale și internaționale de facilitare a soluționării crizei din Mali, în special adoptarea și punerea în aplicare a foii de parcurs pentru tranziția politică, procesul electoral liber și transparent și dialogul cuprinzător și favorabil incluziunii;

               (i)

               să promoveze consolidarea instituțională, reforma în domeniul securității, precum și construcția unei păci durabile și reconcilierea în Mali;

               (j)

               să coopereze cu RSUE pentru drepturile omului în vederea promovării respectării drepturilor omului și a dreptului umanitar internațional și să mențină contacte constante cu autoritățile relevante din Mali și din regiune, cu Biroul Procurorului din cadrul Curții Penale Internaționale, cu Biroul Înaltului Comisar pentru Drepturile Omului, precum și cu apărătorii drepturilor omului și observatorii pentru drepturile omului din regiune; să contribuie la punerea în aplicare a politicii Uniunii privind drepturile omului, inclusiv a orientărilor UE privind drepturile omului și a dreptului umanitar internațional, în special a orientărilor UE privind copiii și conflictele armate, precum și privind violența împotriva femeilor și a fetelor și combaterea tuturor formelor de discriminare a acestora, a Orientărilor actualizate ale Uniunii Europene pentru promovarea respectării dreptului umanitar internațional, a Orientărilor revizuite pentru protecția civililor în cadrul misiunilor și operațiilor PSAC și a politicii Uniunii referitoare la rezoluția Consiliului de Securitate al ONU (RCSONU) 1325 (2000) privind femeile, pacea și securitatea, inclusiv prin monitorizarea și raportarea evoluțiilor, precum și prin formularea unor recomandări în acest sens;

               (k)

               să urmărească și să raporteze cu privire la respectarea rezoluțiilor ONU relevante, în special RCSONU 2056 (2012), 2071 (2012) și 2085 (2012).

         (2)   În scopul îndeplinirii mandatului său, RSUE, între altele:

               (a)

               consiliază și raportează în ceea ce privește definirea pozițiilor Uniunii în forurile regionale și internaționale, în scopul promovării și consolidării proactive a abordării cuprinzătoare a Uniunii privind criza din Sahel;

               (b)

               menține perspectiva globală a activităților Uniunii și cooperează strâns cu delegațiile Uniunii implicate.

         Articolul 4
   Îndeplinirea mandatului
   (1)   RSUE are răspunderea îndeplinirii mandatului său sub autoritatea ÎR.
   (2)   Comitetul politic și de securitate (COPS) menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere responsabilităților ÎR.
   (3)   RSUE își desfășoară activitatea în strânsă coordonare cu Serviciul European de Acțiune Externă (SEAE).
   Articolul 5
   Finanțare
   (1)   Valoarea de referință financiară destinată să acopere cheltuielile aferente mandatului RSUE până la 28 februarie 2014 este de 1 350 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului său și ale mijloacelor financiare aferente puse la dispoziție, RSUE răspunde de constituirea echipei sale. Echipa dispune de competențele necesare în chestiuni politice și de securitate specifice, conform mandatului. RSUE informează prompt Consiliul și Comisia cu privire la componența echipei sale.
   (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat pe lângă RSUE este asigurată de respectivul stat membru, de instituția Uniunii în cauză ori de SEAE. Experții detașați de statele membre pe lângă instituțiile Uniunii sau SEAE pot, de asemenea, să fie repartizați pe lângă RSUE. Personalul internațional angajat este format din resortisanți ai statelor membre.
   (3)   Toți membrii personalului detașat rămân sub autoritatea administrativă a statului membru din care provin sau a instituției Uniunii care i-a detașat ori a SEAE, își duc la îndeplinire sarcinile și acționează în interesul mandatului RSUE.
   (4)   Personalul RSUE este amplasat în același loc cu departamentele relevante ale SEAE sau delegațiile relevante ale Uniunii în vederea asigurării coerenței și consecvenței activităților lor respective.
   Articolul 7
   Privilegiile și imunitățile RSUE și ale personalului acestuia
   Privilegiile, imunitățile și alte garanții necesare îndeplinirii și bunei desfășurări a misiunii RSUE, precum și a membrilor personalului RSUE se stabilesc împreună cu partea-gazdă sau părțile-gazdă, după caz. Statele membre și SEAE oferă tot sprijinul necesar în acest sens.
   Articolul 8
   Securitatea informațiilor UE clasificate
   RSUE și membrii echipei acestuia respectă principiile și standardele minime de securitate stabilite prin Decizia 2011/292/UE a Consiliului din 31 martie 2011 privind normele de securitate pentru protecția informațiilor UE clasificate (1).
   Articolul 9
   Accesul la informații și asistența logistică
   (1)   Statele membre, Comisia, SEAE și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, conform mandatului său și condițiilor de securitate din regiunea geografică pentru care este responsabil, pentru a asigura securitatea întregului personal aflat sub directa sa autoritate, în special prin:

               (a)

               elaborarea unui plan de securitate specific misiunii, care include măsuri de securitate fizice, organizaționale și procedurale specifice misiunii, realizând gestionarea deplasării personalului în condiții de siguranță către zona de misiune și în interiorul acesteia, precum și gestionarea incidentelor de securitate și prevăzând un plan de urgență și un plan de evacuare a misiunii;

               (b)

               asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei de misiune;

               (c)

               asigurarea faptului că toți membrii echipei care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona de misiune sau după aceasta, la cursuri adecvate de instruire în domeniul securității, pe baza clasificărilor de risc atribuite zonei de misiune;

               (d)

               asigurarea punerii în aplicare a tuturor recomandărilor convenite, formulate ca urmare a evaluărilor periodice privind securitatea, și transmiterea către ÎR, Consiliu și Comisie a unor rapoarte scrise cu privire la punerea în aplicare a acestora și la alte aspecte legate de securitate, în cadrul rapoartelor intermediare și al celor privind executarea mandatului.

         Articolul 11
   Raportare
   (1)   RSUE prezintă ÎR și COPS, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele scrise periodice sunt difuzate prin rețeaua COREU. La recomandarea ÎR sau a COPS, RSUE poate prezenta rapoarte Consiliului Afaceri Externe.
   (2)   RSUE raportează cu privire la cea mai adecvată modalitate de desfășurare a inițiativelor Uniunii, printre care contribuția Uniunii la reforme și în ceea ce privește aspectele politice ale proiectelor de dezvoltare relevante ale Uniunii, în coordonare cu delegațiile Uniunii în regiune.
   Articolul 12
   Coordonarea cu alți actori din UE
   (1)   În cadrul strategiei, RSUE contribuie la unitatea, coerența și eficacitatea acțiunii politice și diplomatice a Uniunii și asigură sprijin pentru implicarea semnificativă a tuturor instrumentelor Uniunii și acțiunilor statelor membre, în vederea realizării obiectivelor de politică ale Uniunii.
   (2)   Activitățile RSUE se coordonează cu cele ale delegațiilor Uniunii și cu cele ale Comisiei, precum și cu cele ale altor RSUE activi în regiune. RSUE informează periodic misiunile statelor membre și delegațiile Uniunii în regiune.
   (3)   Pe teren se menține o strânsă legătură cu șefii delegațiilor Uniunii și cu șefii de misiune ai statelor membre. RSUE, în strânsă cooperare cu delegațiile relevante ale Uniunii, oferă orientări politice la nivel local șefului misiunii EUCAP Sahel Niger și comandantului misiunii EUTM Mali. RSUE, comandantul misiunii EUTM Mali și comandantul operației civile EUCAP Sahel Niger se consultă reciproc în funcție de necesități.
   Articolul 13
   Reexaminare
   Punerea în aplicare a prezentei decizii și coerența acesteia cu alte contribuții din partea Uniunii în regiune fac obiectul unei reexaminări periodice. RSUE prezintă ÎR, Consiliului și Comisiei un raport privind progresele înregistrate până la sfârșitul lunii august 2013, precum și un raport cuprinzător privind executarea mandatului la sfârșitul mandatului.
   Articolul 14
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 18 martie 2013.

            Pentru Consiliu

            Președintele

         S. COVENEY

      (1)  JO L 141, 27.5.2011, p. 17.


title: 2009/507/CE,Euratom: Decizia Consiliului din 30 iunie 2009 de numire a unui nou membru al Comisiei Comunităților Europene

text:
               2.7.2009

               RO

               Jurnalul Oficial al Uniunii Europene

               L 172/34

      DECIZIA CONSILIULUI

   din 30 iunie 2009
   de numire a unui nou membru al Comisiei Comunităților Europene
   (2009/507/CE, Euratom)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 215 al doilea paragraf,
   având în vedere Tratatul de instituire a Comunității Europene a Energiei Atomice, în special articolul 128 al doilea paragraf,
   întrucât:
   Printr-o scrisoare din 25 iunie 2009, doamna Dalia GRYBAUSKAITĖ a demisionat din funcția de membru al Comisiei. Este necesar ca aceasta să fie înlocuită pe perioada rămasă a mandatului său,
   DECIDE:
   Articolul 1
   Prin prezenta decizie, domnul Algirdas Gediminas ŠEMETA este numit membru al Comisiei pentru perioada cuprinsă între 1 iulie 2009 și 31 octombrie 2009.
   Articolul 2
   Prezenta decizie produce efecte de la 1 iulie 2009.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 30 iunie 2009.

            Pentru Consiliu

            Președintele

         J. KOHOUT


title: Decizia Consiliului din 14 aprilie 2005 de încheiere a consultărilor cu Republica Guineea prevăzute la articolul 96 din Acordul de la Cotonou

text:
Anunţ juridic important

|

32005D0321

Jurnalul Oficial L 104 , 23/04/2005 p. 0033 - 0036

		20050414Decizia Consiliuluidin 14 aprilie 2005de încheiere a consultărilor cu Republica Guineea prevăzute la articolul 96 din Acordul de la Cotonou(2005/321/CE)CONSILIUL UNIUNII EUROPENE,având în vedere Tratatul de instituire a Comunității Europene,având în vedere Acordul de parteneriat ACP-CE semnat la Cotonou, la 23 iunie 2000 [1], în special articolul 96,având în vedere acordul intern privind măsurile ce trebuie luate și procedurile ce trebuie urmate pentru punerea în aplicare a Acordului de parteneriat ACP-CE [2], în special articolul 3,având în vedere propunerea Comisiei,întrucât:(1) Elementele esențiale prevăzute la articolul 9 din Acordul de la Cotonou au fost încălcate.(2) La 20 iulie 2004, în conformitate cu articolul 96 din Acordul de la Cotonou, au fost demarate consultări cu țările ACP și cu Republica Guineea. Cu această ocazie, autoritățile guineene și-au asumat angajamente specifice menite să remedieze problemele identificate de Uniunea Europeană și să le pună în aplicare în cursul unei perioade de dialog intens cu o durată de trei luni.(3) La sfârșitul acestei perioade au fost luate inițiative concrete privind unele dintre angajamentele menționate mai sus, iar o parte dintre acestea au fost îndeplinite; cu toate acestea, mai multe măsuri importante privind elementele esențiale ale Acordului de la Cotonou nu au fost adoptate încă,DECIDE:Articolul 1Consultările cu Republica Guineea în conformitate cu articolul 96 din Acordul de la Cotonou se încheie.Articolul 2Măsurile specificate în scrisoarea anexată se adoptă ca măsuri corespunzătoare în sensul articolului 96 alineatul (2) litera (c) din Acordul de la Cotonou.Articolul 3Prezenta decizie intră în vigoare la data adoptării. Aceasta se publică în Jurnalul Oficial al Uniunii Europene.Prezenta decizie expiră la 14 aprilie 2008. Este revizuită în mod regulat cel puțin din șase în șase luni.Adoptată la Luxemburg, 14 aprilie 2005.Pentru ConsiliuPreședinteleL. Frieden[1] JO L 317, 15.12.2000, p. 3.[2] JO L 317, 15.12.2000, p. 376.--------------------------------------------------20050414ANEXĂStimate domn,Uniunea Europeană acordă o mare importanță dispozițiilor articolului 9 din Acordul de la Cotonou. Parteneriatul ACP-UE se întemeiază pe respectarea drepturilor omului, principiilor democratice și statului de drept; acestea reprezintă elemente esențiale ale acordului și formează astfel temelia relațiilor dintre noi.În acest spirit, Uniunea Europeană a fost preocupată de deteriorarea democrației și a statului de drept, în special după referendumul constituțional din 2001 și alegerile parlamentare (2002) și prezidențiale (2003). De asemenea, Uniunea Europeană a fost preocupată de nerespectarea drepturilor omului și a libertăților fundamentale, precum și de lipsa unei bune guvernări administrative, politice, economice și financiare.Aceasta a considerat că situația politică din Guineea constituie o încălcare a elementelor esențiale stabilite la articolul 9 din Acordul de la Cotonou. Ținând seama de acest articol și de blocajul politic din Guineea, aceasta a decis la 31 martie 2004 să deschidă consultări în temeiul articolului 96 din acord pentru a analiza situația într-o manieră aprofundată și, în măsura în care este posibil, pentru a găsi o soluție.Aceste consultări au fost demarate la Bruxelles, la 20 iulie 2004. Cu această ocazie au fost abordate o serie de aspecte fundamentale, iar dumneavoastră ați avut ocazia de a vă prezenta punctul de vedere și analiza asupra situației din țară. De asemenea, ați prezentat un memorandum cuprinzând un plan de acțiune pentru consolidarea democrației, respectării drepturilor omului, statului de drept și bunei guvernări.În urma prezentării acestui raport, o misiune de urmărire (Președinția UE și Comisia) s-a deplasat la Conakry și, în colaborare cu reprezentanții statelor membre aflați la fața locului, a evaluat punerea în aplicare a angajamentelor.Uniunea Europeană constată că autoritățile guineene au dovedit o mare disponibilitate de a continua și aprofunda discuțiile și de a facilita misiunea de urmărire a UE. De asemenea, constată că ați luat inițiative promițătoare în privința anumitor angajamente. În special:Guvernul dumneavoastră a dovedit o mare disponibilitate de a relua dialogul politic cu reprezentanții politici în vederea revizuirii mecanismelor electorale. Ceremonia oficială care a marcat reluarea dialogului a avut loc la 31 august 2004 și a fost înființat un birou de coordonare multipartit pentru facilitarea dialogului.Guvernul a confirmat decizia sa de a organiza alegeri locale în iunie 2005 și de a intensifica descentralizarea. Diferite proiecte legislative sunt în curs de elaborare.Guvernul a confirmat decizia sa de a organiza alegeri parlamentare în limitele stabilite de Constituție, respectiv în iunie 2007. Cu toate acestea, Guvernul este dispus să ia în considerare posibilitatea de a devansa data alegerilor.De asemenea, Guvernul a confirmat un calendar pentru liberalizarea undelor, care va intra în vigoare în iunie 2005.În sfârșit, Guvernul a confirmat reforme sectoriale în domeniul gestiunii macroeconomice, împreună cu un calendar de punere în aplicare.Aceste inițiative vor îmbunătăți, fără îndoială, respectarea drepturilor omului și a libertăților fundamentale în țara dumneavoastră. Cu toate acestea, majoritatea angajamentelor urmează să fie puse în aplicare de-a lungul unei perioade extinse și va fi necesară monitorizarea în timp a aplicării unora dintre acestea, în special pentru a asigura consolidarea democrației. În această privință, Uniunea Europeană așteaptă cu interes adoptarea măsurilor enumerate în raportul dumneavoastră intermediar de activitate privind punerea în aplicare a memorandumului din 30 septembrie 2004, în special:1. Continuarea dialogului național pentru a revizui mecanismele electorale și cerințele operaționale, în conformitate cu Declarația privind principiile care guvernează alegerile democratice în Africa, adoptată de către Uniunea Africană la Durban, în 2002 [1], în vederea garantării unor proceduri electorale transparente și democratice.2. Continuarea și consolidarea angajamentului de a respecta legile privind drepturile omului și libertățile fundamentale, în special pentru a permite partidelor politice să-și exercite drepturile și prerogativele de a ține reuniuni, de a manifesta și de a obține acces la serviciile publice de radio și televiziune.3. Liberalizarea mijloacelor electronice de informare în masă în conformitate cu calendarul prezentat misiunii de monitorizare UE în octombrie 2004 pentru a permite înființarea mijloacelor electronice private de informare în masă înainte de alegerile locale.4. Organizarea de alegeri locale și parlamentare în conformitate cu mecanismele electorale modificate.5. Continuarea procesului de descentralizare.6. Continuarea măsurilor de consolidare a gestiunii macroeconomice și a reformelor sectoriale.În urma consultărilor și ținând seama de angajamentele asumate până în prezent și de măsurile ce trebuie să fie puse în aplicare în continuare, s-a decis adoptarea următoarelor măsuri corespunzătoare în temeiul articolului 92 alineatul (2) litera (c) din Acordul de la Cotonou.1. Cooperarea finanțată din soldurile nefolosite ale celui de-al șaselea, al șaptelea și al optulea Fond European de Dezvoltare va continua pentru punerea în aplicare a angajamentelor asumate de Guineea în contextul acestor consultări, în special descentralizarea, liberalizarea mijloacelor de informare în masă și buna guvernare economică.2. Cooperarea finanțată din Pachetul B din al nouălea Fond European de Dezvoltare va continua de asemenea pentru punerea în aplicare a programelor destinate direct îmbunătățirii condițiilor de trai ale celor mai dezavantajate segmente ale populației sau ale victimelor crizei politice subregionale.3. Programele de consolidare a societății civile (inclusiv forme neorganizate), respectarea și consolidarea democrației, drepturilor omului și bunei guvernări, precum și apariția sau consolidarea mijloacelor de informare în masă libere pot fi de asemenea sprijinite.4. Contribuțiile la proiectele regionale sunt analizate de la caz la caz.5. Acțiunile umanitare, cooperarea comercială și preferințele în domeniile legate de comerț vor continua.6. Va fi oferit sprijin pentru pregătirea alegerilor, fie din soldurile nefolosite ale celui de-al șaselea, al șaptelea și al optulea Fond European de Dezvoltare, fie din Pachetul B al celui de-al nouălea Fond European de Dezvoltare, după stabilirea unor mecanisme electorale care să garanteze un proces electoral transparent și democratic bazat pe Declarația privind principiile care guvernează alegerile democratice în Africa.7. Pachetul A al celui de-al nouălea FED a fost redus cu 65 milioane EUR în conformitate cu decizia luată de Comisia Europeană în contextul revizuirilor intermediare. Strategia de cooperare și programul național orientativ se vor finaliza ținând seama de situația din țară și de aceste noi perspective financiare. Aceste documente vor fi semnate și puse în aplicare după constatarea unor progrese suficiente în punerea în aplicare a angajamentelor asumate de Guineea, în special în ceea ce privește pregătirea și realizarea de alegeri locale și parlamentare libere și transparente. Uniunea Europeană își va baza evaluarea în special pe următoarele criterii:(a) dacă au avut loc alegeri locale libere și transparente și dacă au fost instalate în funcție autoritățile executive locale alese în mod legal;(b) dacă au fost stabilite mecanisme electorale și cerințe operaționale pentru alegerile parlamentare (inclusiv data alegerilor) pe baza Declarației privind principiile care guvernează alegerile democratice în Africa, în cadrul dialogului politic cu forțele de opoziție.Președinția Uniunii Europene și Comisia Europeană vor trebui să întreprindă examinări periodice, prima urmând a fi ținută în următoarele șase luni.Uniunea Europeană va continua să monitorizeze îndeaproape situația din Guineea pe o perioadă de 36 de luni. Un dialog politic consolidat va fi purtat cu guvernul dumneavoastră în cadrul articolului 8 din Acordul de la Cotonou în vederea consolidării democrației și statului de drept, în special prin organizarea de alegeri parlamentare, precum și a respectării drepturilor omului și libertăților fundamentale.Uniunea Europeană își rezervă dreptul de a modifica măsurile corespunzătoare în cazul în care ritmul angajamentelor asumate de autoritățile guineene crește sau, dimpotrivă, apare o ruptură.Vă rog să acceptați, stimate domnule ministru, expresia înaltei noastre considerații,Pentru ConsiliuPentru Comisie[1] Declarația OUA/UA privind principiile care guvernează alegerile democratice în Africa, AHG Declarația 1 (XXXVIII).--------------------------------------------------